作者:李彭老
標題:摸魚子
內容:過垂虹、四橋飛雨，沙痕初漲春水。腥波十里吳歈遠，綠蔓半縈船尾。連復碎。愛滑卷青綃，香嫋冰絲細。山人雋味。笑杜老無情，香羹碧澗，空只賦芹美。歸期早，誰似季鷹高致。鱸魚相伴菰米。紅塵如海丘園夢，一葉又秋風起。湘湖外。看採擷、芳條際曉隨魚市。舊遊漫記。但望裡江南，秦鬟賀鏡，渺渺隔煙翠。